Document ID: 31985L0647

Komisijas Direktīva
(1985. gada 23. decembris),
ar ko tehnikas attīstībai pielāgo Padomes Direktīvu 71/320/EEK par dalībvalstu tiesību aktu tuvināšanu attiecībā uz noteiktu kategoriju mehānisko transportlīdzekļu un to piekabju bremžu iekārtām
(85/647/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [1], kurā jaunākie grozījumi izdarīti ar Eiropas Parlamenta un Padomes Direktīvu 78/547/EK [2], un jo īpaši tās 11., 12. un 13. pantu,
ņemot vērā Padomes Direktīvu 71/320/EEK (1971. gada 26. jūlijs) par dalībvalstu tiesību aktu tuvināšanu attiecībā uz noteiktu kategoriju mehānisko transportlīdzekļu un to piekabju bremžu iekārtām [3], kurā jaunākie grozījumi izdarīti ar Komisijas Direktīvu 79/489/EEK [4],
tā kā, ņemot vērā uzkrāto pieredzi un zinātnes un tehnikas sasniegumu līmeni, tagad ir iespējams noteikt stingrākas prasības un tuvināt tās faktiskajiem pārbaužu nosacījumiem;
tā kā tagad ir iespējams pieņemt noteikumus, kas attiecas uz bremžu sistēmām ar pretbloķēšanas iekārtām; ja šādas iekārtas tiek uzmontētas, tad tām ir jāatbilst šīs direktīvas prasībām;
tā kā šīs direktīvas noteikumi ir saskaņā ar Komitejas atzinumu to direktīvu pielāgošanai tehnikas attīstībai, kuras attiecas uz tehnisko šķēršļu novēršanu tirdzniecībā mehānisko transportlīdzekļu nozarē;
tā kā Komisija divos savos paziņojumos Padomei par 1986. gada ceļu satiksmes drošības gadu [5] ir iekļāvusi tās programmā tiesību aktu pieņemšanu "Uzlabojumi esošajās direktīvās par bremžu iekārtām" un tā kā šīs jaunās direktīvas noteikumi dos ieguldījumu ceļu satiksmes drošības uzlabošanā,
IR PIEŅĒMUSI ŠO DIREKTĪVU.
1. pants
Direktīvā 71/320/EEK izdara šādus grozījumus.
1. Tās 2. pantu aizstāj ar šādu:
"2. pants
Neviena dalībvalsts nevar atteikt piešķirt transportlīdzekļa EEK vai valsts tipa apstiprinājumu tādu iemeslu dēļ, kas saistīti ar tā bremžu iekārtu, ja minētais transportlīdzeklis ir aprīkots ar iekārtām, kas precizētas I līdz VIII un X līdz XII pielikumā, un ja minētās iekārtas atbilst noteiktajām prasībām."
2. Direktīvas 71/320/EEK I, II, III, IV, V, VII, VIII, IX pielikumu groza un X, XI un XII pielikumu pievieno atbilstīgi šīs direktīvas pielikumam.
2. pants
1. No 1986. gada 1. oktobra dalībvalstis tādu iemeslu, kas saistīti ar bremžu iekārtām, dēļ nevar:
- atteikties piešķirt EEK tipa apstiprinājumu, izdot Direktīvas 70/156/EEK 10. panta 1. punkta pēdējā ievilkumā minētā sertifikāta kopiju vai piešķirt valsts tipa apstiprinājumu kāda tipa transportlīdzeklim, vai
- aizliegt sākt transportlīdzekļu ekspluatāciju,
ja šā tipa transportlīdzekļa vai šo tipu transportlīdzekļu bremžu iekārtas atbilst noteikumiem Direktīvā 71/320/EEK, kas grozīta ar šo direktīvu.
2. No 1987. gada 1. aprīļa dalībvalstis:
- neizsniedz sertifikāta kopiju, kas paredzēts Direktīvas 70/156/EEK 10. panta 1. punkta pēdējā ievilkumā, tādam transportlīdzekļa tipam, kura bremžu iekārtas neatbilst noteikumiem Direktīvā 71/320/EEK, kurā jaunākie grozījumi izdarīti ar šo direktīvu,
- var atteikt piešķirt tāda transportlīdzekļa tipa valsts tipa apstiprinājumu, kura bremžu iekārta neatbilst ar šo direktīvu grozītās Direktīvas 71/320/EEK prasībām.
3. No 1988. gada 1. oktobra dalībvalstis var aizliegt nodot ekspluatācijā tādus transportlīdzekļus, kuru bremžu iekārtas neatbilst noteikumiem Direktīvā 71/320/EEK, kas grozīta ar šo direktīvu.
3. pants
Līdz 1986. gada 1. oktobrim dalībvalstīs stājas spēkā noteikumi, kas vajadzīgi, lai īstenotu šīs direktīvas prasības, un dalībvalstis par to tūlīt informē Komisiju.
4. pants
Šī direktīva ir adresēta dalībvalstīm.
Briselē, 1985. gada 23. decembrī

Labels: 7
8
15